钦定古今图书集成/明伦汇编/官常典/第568卷 > 丘崇
## 钦定古今图书集成/明伦汇编/官常典/第568卷 > 丘崇

按《宋史》本传：“‘崇字宗卿，江阴军人。隆兴元年进士，为
建康府观察推官。丞相虞允文奇其才，奏除国子博
士。孝宗谕允文举自代者，允文首荐崇。有旨赐对，遂
言恢复之志不可忘，恢复之事未易举，宜甄拔实才，
责以内治，遵养十年，乃可议北向。时方遣范成大使
金，祈请陵寝，崇言泛使亟遣，无益大计，徒以骄敌’。孝”
宗不乐，曰：“卿家坟墓为人所据，亦须理索否？”崇对曰：
“臣但能诉之，不能请之。”孝宗怒，崇退待罪，孝宗察其
忠，不谴也。迁太常博士，出知秀州华亭县。捍海堰废
且百年，咸潮岁大入，坏并海田，苏、湖皆被其害。崇至
海口，访遗址，已沦没，乃奏创筑，三月堰成，三州舄卤
复为良田。除直秘阁、知平江府。入奏内殿，因论褚币
折阅，请公私出内并以钱、会各半为定法。诏行其言，
天下便之。知吉州，召除户部郎中，迁枢密院检详文
字，被命接伴金国贺生辰使。金历九月晦，与《统天历》
不合，崇接使者以恩意，乃徐告以南北历法异同，合
从会庆节正日随班上寿。金使初难之，卒屈服。孝宗
喜谓崇曰：“使人听命，成礼而还，卿之力也。”先是，王抃
为枢密，崇不少下之。方迓客时，抃排定程顿，奏上降
付接伴，令沿途遵执。崇具奏谓不可以此启敌疑心，
不奉诏。抃憾之，訾崇不礼金使，予祠。起知鄂州，移江
西转运判官，提点浙东刑狱，进直徽猷阁、知平江府，
升龙图阁，移帅绍兴府，改两浙转运副使，以忧去。光
宗即位，召对，除太常少卿兼权工部侍郎，进户部侍
郎，擢焕章阁直学士、四川安抚制置使兼知成都府。
崇素以吴氏世掌兵为虑，陛辞，奏曰：“臣入蜀后，吴挺
脱至死亡，兵权不可复付其子，臣请得便宜抚定诸
军，以俟朝命。”挺死，崇即奏乞选他将代之，仍置副帅，
别差兴州守臣并利州西路帅司归兴元，“以杀其权。
挺长子曦勿令奔丧。”起复知和州，属总领杨辅就近
节制诸军，檄利路提刑杨虞仲往摄兴州。朝廷命张
诏代挺，以李仁广副之，遂革世将之患。其后郭杲继
诏，复兼利西路安抚。杲死，韩𠈁胄复以兵权付曦，曦
叛，识者乃服。崇先见，进焕章阁直学士。宁宗即位，赴
召，以中丞谢深甫论罢之。居数年，复职，知庆元府。既
入奏，韩𠈁胄招以见，出奏疏几二千言示崇，盖北伐
议也。知崇平日主复仇，冀可与共功名，崇曰：“中原沦
陷且百年，在我固不可一日而忘也。然兵凶战危，言
首倡非常之举，兵交，胜负未可知，则首事之祸，其谁
任之？此必有夸诞贪进之人攘臂以侥幸，万一宜亟
斥绝，不然必误国矣。”进敷文阁学士，改知建康府。将
行，𠈁胄曰：“此事姑为迟之。”崇因赞曰：“翻然而改，诚社
稷生灵之幸，惟无摇于异议，则善矣。”𠈁胄闻金人置
平章，宣抚河南，奏以崇为签枢，宣抚江淮以应之。崇
手书力论：“金人未必有意败盟，中国当示大体，宜申
警军实，使吾常有胜势。若衅自彼作，我有辞矣。”宣抚
议遂寝。𠈁胄移书欲除崇内职，宣谕两淮。崇报曰：“使
名虽异，其为示敌人以嫌疑之迹则同。且伪平章、宣
抚既寝，尤不宜轻举。”𠈁胄滋不悦。升宝文阁学士、刑
部尚书、江淮宣抚使。时宋师克泗州，进图宿、寿，既而
师溃，𠈁胄遣人来议招收溃卒，且求自解之计。崇谓：
“宜明苏师旦、周筠等偾师之奸，正李汝翼、郭倬等丧
师之罪。”崇欲全淮东兵力为两淮声援，奏：“泗州孤立，
淮北所屯精兵几二万，万一金人南出清河口及犯
天长等城，则首尾中断，堕敌计矣。莫若弃之，还军盱眙。”从之。金人拥众自涡口犯淮南，或劝崇弃庐、和州
为守江计，崇曰：“弃淮则与敌共长江之险矣，吾当与
淮南俱存亡。”益增兵为防。进端明殿学士、侍读，寻拜
签书枢密院，督视江淮军马。有自北来者，韩元靖自
谓琦五世孙，崇诘所以来之故，元靖言：“两国交兵，北
朝皆谓出韩太师意，今相州宗族坟墓皆不可保，故
来依太师尔。”崇使毕，其说始露讲解意。崇遣人护送
北归，俾扣其实。其回也，得金行省幅纸，崇以闻于朝，
遂遣王文采持书币以行。文采还，金帅答书辞顺，崇
复以闻，遂遣陈璧充小使。璧回，具言：“金人诘使介，既
欲和矣，何为出兵真州以袭我，然仍露和意也。”崇白
庙堂，请自朝廷移书续前议。又谓彼既指𠈁胄为元
谋，若移书，宜暂免系衔。𠈁胄大怒，罢崇，以知枢密院
事张岩代之。既以台论提举洞霄宫落职。𠈁胄诛，以
资政殿学士知建康府，寻改江、淮制置大使兼知建
康府。淮南运司招辑边民二万，号“雄淮军”，月廪不继，
公肆剽劫。崇乃随雄淮所屯分隶守臣节制，其西路
则同转运使张颖拣剌为“御前武定军”，以三万人为
额，分为六军，馀汰归农，自是，月省钱二十八万缗，米
三万四千石。武定既成军伍，淮西赖其力。以病丐归，
拜同知枢密院事，卒谥忠定。崇仪状魁杰，机神英悟，
尝慷慨谓人曰：“生无以报国，死愿为猛将以灭敌。”其
忠义性然也。